Α.Π.Σ. Εθνικός Φιλιππιάδας

Ο **Αθλητικός & Ποδοσφαιρικός Σύλλογος Φιλιππιάδας «Εθνικός»** είναι η 2η μεγαλύτερη και πιο ιστορική ποδοσφαιρική ομάδα της Ηπείρου, με έδρα την πόλη του νομού Πρέβεζας, Φιλιππιάδα. Ιδρύθηκε το 1935 και έδρα της ομάδας είναι το ΔΑΚ Φιλιππιάδας. 

## Ιστορία

### Ίδρυση
Το 1935 με την υπ'αριθμό 3/59 απόφαση του πρωτοδικείου Άρτας ιδρύθηκε ο Εθνικός Φιλιππιάδας, με την επωνυμία «ΑΘΛΗΤΙΚΟΣ ΚΑΙ ΠΟΔΟΣΦΑΙΡΙΚΟΣ ΣΥΛΛΟΓΟΣ Ο ΕΘΝΙΚΟΣ», και με την υπ΄αριθμό 129/81 απόφαση η επωνυμία έγινε «ΑΘΛΗΤΙΚΟΣ ΚΑΙ ΠΟΔΟΣΦΑΙΡΙΚΟΣ ΣΥΛΛΟΓΟΣ ΦΙΛΙΠΠΙΑΔΑΣ Ο ΕΘΝΙΚΟΣ», με αριθμό μητρώου (Α.Μ.) της Ε.Π.Ο. 852. Πρώτος πρόεδρος του Εθνικός υπήρξε ο εκπαιδευτικός-δάσκαλος Νικόλαος Κούτιμος.

### Συμμετοχή σε πρωταθλήματα
Ξεκίνησε να συμμετέχει στα πρωταθλήματα της ΕΠΣ Ηπείρου. Καθιερώθηκε σαν μια ομάδα της Α΄ Ερασιτεχνικής αλλά δεν κατάφερε να ανέβει ποτέ στις εθνικές κατηγορίες. Το 1981-82 συμμετέχει στο πρωτάθλημα της νεοσύστατης ΕΠΣ Πρέβεζας-Λευκάδας. Κατέκτησε το πρωτάθλημα και ανέβηκε στο εθνικό ερασιτεχνικό πρωτάθλημα. Σε αυτό συμμετείχε για πέντε χρόνια,όταν και υποβιβάστηκε στα τοπικά.Στα τοπικά έμεινε δυο χρόνια, όταν και ανέβηκε στην Δ΄ Εθνική. Στην Δ΄ Εθνική έμεινε τρία χρόνια και υποβιβάστηκε στα τοπικά.Η επάνοδος στην Δ΄ Εθνική ήταν άμεση. Θα ακολουθήσουν δυο χρόνια στην κατηγορία και ο υποβιβασμός ξανά στα τοπικά. Τα επόμενα 8 χρόνια θα βρει την ομάδα στα τοπικά. Μοναδική εξαίρεση η χρονιά 1998-99 που θα την βρει στην Δ΄ Εθνική. Μετά το τέλος αυτής της οχταετίας η πορεία της ομάδας είναι ανοδική. 

### Πορεία στις εθνικές κατηγορίες
Με αρχή την σεζόν 2003-04 η ομάδα συμμετέχει ξανά στην Δ΄ Εθνική. Τα επόμενα 5 χρόνια η ομάδα συνέχισε να αγωνίζεται σε αυτήν την κατηγορία. Την σεζόν 2007-08 κατακτά το πρωτάθλημα στον 5ο όμιλο και κερδίζει την άνοδο της στην Γ΄ Εθνική για πρώτη φορά στην ιστορία της.

Η μετατροπή σε Τμήμα Αμειβομένων Ποδοσφαιριστών Εθνικός Φιλιππιάδας πραγματοποιήθηκε το 2008, έπειτα από την άνοδο της ομάδας σε επαγγελματική κατηγορία. Παρέμεινε για τρία χρόνια στην κατηγορία και υποβιβάστηκε στην Δ΄ Εθνική.

Τις περιόδους 2011-12 και 2012-13 αγωνίστηκε στον 5ο όμιλο του περιφερειακού πρωταθλήματος (Δ΄ εθνική). Κατάφερε να κερδίσει την επάνοδο της στην Γ' εθνική. Τις περιόδους 2013-14 και 2014-15 αγωνιζόταν στον 2ο όμιλο της Γ΄ Εθνικής Ερασιτεχνικής κατηγορίας.

Ο απερχόμενος Πρόεδρος, Βασίλειος Τσώλης, στα επτά χρόνια που κατείχε στην προεδρία του συλλόγου, έχοντας δίπλα του άξιους συνεργάτες στο Δ.Σ., συνέδεσε το όνομά του με την άνοδο στην Γ΄ Εθνική κατηγορία, ενώ κατέκτησε δυο φορές το κύπελλο της Ε.Π.Σ. Πρέβεζας-Λευκάδας.

Στα 80 χρόνια του συλλόγου, στην θέση του προέδρου βρισκόταν ο κ. Αθανάσιος Λιόντος, ένας πετυχημένος επιχειρηματίας της περιοχής. Η ομάδα συνέχισε να αγωνίζεται στην Γ' εθνική αν και την σεζόν 2016-17 τερμάτισε πάνω από την γραμμή του υποβιβασμού.

### Υποβιβασμός στα τοπικά
Μετά από πέντε συνεχόμενα χρόνια στην Γ΄ Εθνική και 15 χρόνια συνολικά μεταξύ Γ εθνικής και Δ΄ Εθνικής, ο Εθνικός επέστρεψε στις τοπικές κατηγορίες. Για την σεζόν 2017-18 τερμάτισε 9ος στον τρίτο όμιλο με 27 βαθμούς και υποβιβάστηκε.Την ίδια χρονιά έφθασε στον τελικό κυπέλλου της ΕΠΣ Πρέβεζας Λευκάδας αλλά ηττήθηκε από την Τηλυκράτη Λευκάδας με 2-0. Την σεζόν 2018-19 συμμετείχε στην Α κατηγορία της ΕΠΣ Πρέβεζας-Λευκάδας.Τερμάτισε στην 4η θέση με 55 βαθμούς μαζί με τον Απόλλων Πάργας και συμμετείχε στα play off που ακολούθησαν. Αντιμετώπισε τον Πανλευκάδιο ΑΣ-Κ εκτός έδρας και ηττήθηκε με 1-0. Αποκλείστηκε από την συνέχεια των play off και την διεκδίκηση του πρωταθλήματος.

## Διακεκριμένοι πρώην ποδοσφαιριστές
Επί θητείας Νίκου Λάππα στον πάγκο του Εθνικού, πήρανε μεταγραφή στον ΠΑΣ Γιάννινα ο επιθετικός Γιώργος Λάππας, γιος του πρώην προπονητή του Εθνικού, διεθνής με την Εθνική νέων, και ο αμυντικός Αποστόλης Αβραμίδης, διεθνής με την Εθνική νέων. Στο παρελθόν έχουν πάρει μεταγραφή για ομάδες μεγαλύτερης κατηγορίας, ο πρώην προπονητής του Εθνικού Νίκος Λάππας στον ΠΑΣ Γιάννινα, ο Γιώργος Κώνστας στον ΠΑΣ Γιάννινα, ο Ηλίας Ρίζος στον ΠΑΣ Γιάννινα, ο Νίκος Παλιάτσος στην Αναγέννηση Άρτας, και ο πρώην άσσος του ΠΑΟΚ, Σωτήρης Μπαλάφας, με ενδιάμεσο σταθμό την Αναγέννηση Άρτας.
* Νίκος Λάππας 
* Γιώργος Κώνστας (ΠΑΣ Γιάννινα)
* Ηλίας Ρίζος (ΠΑΣ Γιάννινα)
* Νίκος Παλιάτσος (Αναγέννηση Άρτας)
* Σωτήρης Μπαλάφας
* Ξενοφών Γήττας
* Γιώργος Λάππας, γιος του Νίκου Λάππα, διεθνής με την Εθνική νέων (ΠΑΣ Γιάννινα)
* Αποστόλης Αβραμίδης, διεθνής με την Εθνική νέων

## Φίλαθλοι
Οι «Wild Storks» (Άγριοι Πελαργοί) είναι το όνομα της λέσχης φιλάθλων της ομάδας που δημιουργήθηκε την 8-9-2008.

## Τίτλοι και διακρίσεις
*Δ' Eθνική:1 (2007-08)

*Πρωταθλήματα ΕΠΣ Π-Λ:5 (1981-82, 1988-89, 1992-93, 1997-98, 2002-03)

*Κύπελλα ΕΠΣ Π-Λ:6 (1983-84, 1991-92, 2003-04, 2005-06, 2012-13, 2015-16)
**Φιναλίστ κυπέλλου ΕΠΣ Π-Λ:5 (1984-85, 1986-87, 2004-05, 2011-12, 2017-18)

*Σούπερ καπ ΕΠΣ Π-Λ:2 (2013, 2016)

*Β' Eρασιτεχνική ΕΠΣΗΠ:1 (1963-64)

*Γ' Eρασιτεχνική ΕΠΣΗΠ:1 (1961-62)

## Διαδρομή

## Παραπομπές


## Εξωτερικοί σύνδεσμοι
* Πρώην επίσημος ιστότοπος του Α.Π.Σ. Εθνικός Φιλιππιάδας

Κατηγορία:Α.Π.Σ. Εθνικός Φιλιππιάδας
Κατηγορία:Αθλητικοί σύλλογοι Πρέβεζας
Κατηγορία:Ιδρύσεις αθλητικών συλλόγων το 1935
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1935